Diari Oficial de la Generalitat Valenciana


Sumari del DOGV 7484, del 12-03-2015 (2015/2227)

ORDE 24/2015, de 10 de març, de la Conselleria d'Educació, Cultura i Esport, per la qual s'aproven les bases i es convoquen les subvencions destinades a federacions esportives, clubs esportius, ajuntaments, entitats locals menors i organismes autònoms municipals, per a l'organització d'esdeveniments esportius especials a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7484

Data del DOGV
:   12-03-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/2227


Data del document
:   10-03-2015

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 24/2015, de 10 de març, de la Conselleria d'Educació, Cultura i Esport, per la qual s'aproven les bases i es convoquen les subvencions destinades a federacions esportives, clubs esportius, ajuntaments, entitats locals menors i organismes autònoms municipals, per a l'organització d'esdeveniments esportius especials a la Comunitat Valenciana. [2015/2227]  
La Llei 2/2011, de 22 de març, de l'Esport i l'Activitat Física a la Comunitat Valenciana, recull entre els seus principis rectors la consideració de l'esport i l'activitat física com a activitats socials d'interés públic, com a manifestació cultural, i com a fenomen social amb notable influència en sectors com l'educació, la sanitat, el medi ambient, l'ocupació, l'economia, el turisme, el benestar social i altres sectors relacionats.  
Igualment, entre estos principis rectors es troba l'optimització i la complementarietat dels recursos públics i privats, amb especial atenció a la coordinació de les actuacions de les diferents administracions i entitats vinculades a l'esport.  
Basant-se en això, la Generalitat pretén recolzar l'organització d'esdeveniments esportius especials, com a vehicle per a promocionar l'esport i la participació dels ciutadans en l'esport, així com promocionar la imatge de la Comunitat Valenciana.  
Per això, fent ús de les facultats que em conferix l'article 47.11 del text refós de la Llei d'Hisenda Pública de la Generalitat,  
  
  
ORDENE  
  
Primer  
Aprovar les bases per les quals es regula la convocatòria de subvencions destinades a federacions esportives, clubs esportius, ajuntaments, entitats locals menors i organismes autònoms municipals, per a l'organització d'esdeveniments esportius especials a la Comunitat Valenciana.  
  
  
Segon  
Convocar la concessió de subvencions destinades a federacions i clubs esportius, ajuntaments, entitats locals menors i organismes autònoms municipals, per a l'organització d'esdeveniments esportius especials a la Comunitat Valenciana, per un import global màxim de 300.000 euros, amb càrrec a l'aplicació pressupostària 67.18.94.830.37, línia de subvenció T2142000, dels pressupostos de la Generalitat per a 2015.  
  
  
Tercer  
Les ajudes convocades per la present convocatòria no requerixen notificació a la Comissió Europea per no reunir els requisits de l'article 107 del TFUE, segons disposa el Decret 147/2007, de 7 de setembre, del Consell, ja que no suposen cap avantatge econòmic atés que les entitats a qui van dirigides les subvencions no exercixen activitats econòmiques en què s'oferisquen al mercat béns o servicis, per la qual cosa no hi ha possibilitat de falsejament de la competència.  
  
  
Quart  
Es delega en el director general de l'Esport la facultat de concedir o denegar estes subvencions, i se l'autoritza perquè dicte les resolucions i instruccions necessàries per al desplegament i execució de l'orde esmentada.  
  
Quint  
La present orde produirà efectes l'endemà de ser publicada en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i en els articles 10, 14 i 46 de la Llei reguladora de la jurisdicció contenciosa administrativa, contra esta orde, que posa fi a la via administrativa, es podrà interposar un recurs potestatiu de reposició o directament un recurs contenciós administratiu en els terminis i davant dels òrgans que s'indiquen a continuació:  
  
a) El recurs potestatiu de reposició haurà d'interposar-se davant de la consellera d'Educació, Cultura i Esport en el termini d'un mes a comptar de l'endemà de la publicació d'esta orde en el Diari Oficial de la Comunitat Valenciana, excloses les administracions públiques, de conformitat amb allò que disposa l'article 44.1 de la Llei 29/1998, de 13 de juliol, reguladora de la jurisdicció contenciosa administrativa.  
  
b) El recurs contenciós administratiu haurà de ser interposat davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació d'esta orde en el Diari Oficial de la Comunitat Valenciana.  
  
València, 10 de març de 2015  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX I  
Bases per les quals es regula la concessió de subvencions destinades a federacions esportives, clubs esportius, ajuntaments, entitats locals menors i organismes autònoms municipals per a l'organització d'esdeveniments esportius especials a la Comunitat Valenciana  
  
Primera. Beneficiaris  
Podran sol·licitar estes subvencions les federacions i els clubs esportius, els ajuntaments, les entitats locals menors i els organismes autònoms municipals, amb competències en matèria d'esport, l'activitat dels quals es desenrotlle dins de l'àmbit competencial de la Generalitat, i que reunisquen els requisits establits en la present orde i en l'article 13 de la Llei 38/2003, de 17 de novembre, General de Subvencions.  
  
  
Segona. Objecte i aplicació de les subvencions  
2.1. Les subvencions objecte d'esta convocatòria tindran com a finalitat recolzar l'organització i la realització d'esdeveniments esportius especials de caràcter internacional o nacional que es realitzen a la Comunitat Valenciana de novembre de 2014 a octubre de 2015.  
Excepcionalment, s'inclouen els esdeveniments celebrats el novembre i desembre de 2014, ja que la justificació en la seua totalitat no hauria sigut possible presentar-se en l'exercici anterior al realitzar-se l'esdeveniment a final d'any.  
2.2. La publicació de la present convocatòria en el Diari Oficial de la Comunitat Valenciana i el procediment de concessió garantix el compliment dels principis de publicitat, concurrència, igualtat i no-discriminació dels potencials beneficiaris.  
2.3. El procediment de concessió de les subvencions és el de concurrència competitiva.  
2.4. Als efectes d'esta orde, tindrà la consideració d'esdeveniment esportiu especial tot esdeveniment esportiu, de caràcter extraordinari o anual, que acredite una gran rellevància, fonamentada en la seua repercussió social i l'alt nivell dels esportistes participants, els objectius principals del qual siguen els de desenrotllar una competició esportiva oficial d'àmbit nacional o internacional reconeguda per la federació esportiva corresponent i que es puga enquadrar en la següent classificació, excepte les lligues i les seues fases classificatòries:  
  
A) Campionats oficials del món, d'Europa o d'Espanya, qualificats com a tals per les federacions esportives corresponents, que es classificaran com a:  
A1: Campionats del món  
A2: Campionats d'Europa  
A3: Campionats d'Espanya (i copes del rei o la reina)  
  
B) Altres competicions oficials d'àmbit internacional i nacional de categoria sènior o absoluta, o la seua immediata inferior, qualificades per la federació esportiva corresponent. Es consideraran en este nivell les d'esport autòcton qualificades per la federació autonòmica corresponent. Es classificaran com a:  
B1: Competicions d'àmbit internacional.  
B2: Competicions d'àmbit nacional.  
B3: Competicions d'esport autòcton.  
Es consideraran dins de la classificació que els corresponga per àmbit dins de l'apartat B, les proves esportives de participació popular incloses en calendari federatiu sempre que no estiguen incloses en els circuits estables de carreres populars ja organitzats per les administracions locals.  
2.5. Als efectes d'esta orde, es considera el caràcter anual de l'esdeveniment quan este s'ha celebrat durant els anys anteriors i ha sigut organitzat per la mateixa entitat, i es considera extraordinari si s'organitza ocasionalment enguany o si sent un esdeveniment anual s'ha concedit la seua organització puntualment per a enguany.  
2.6. El reconeixement del caràcter nacional s'adquirirà per la participació, com a mínim, d'un 25 % d'esportistes, clubs o seleccions representatius d'altres comunitats autònomes. Així mateix, el caràcter internacional s'adquirirà per la participació, com a mínim, d'un 25 % d'esportistes, clubs o seleccions representatius d'altres països.  
  
2.7. S'agruparan dins de la mateixa sol·licitud els esdeveniments esportius que puguen considerar-se dins d'un altre esdeveniment per aspectes organitzatius manifestament comuns, per ser etapes d'una mateixa competició, per coincidir en instal·lació i dates, o circumstàncies semblants. En este cas, es comunicarà a l'entitat sol·licitant perquè s'esmene, d'acord amb el que establix la base 4.2.  
  
Tercera. Sol·licituds i documentació  
3.1. Les entitats a què va dirigida esta convocatòria podran presentar un màxim de dos sol·licituds, excepte les federacions esportives, que en podran presentar tres. Les sol·licituds es realitzaran per mitjà d'instància dirigida a la Conselleria d'Educació, Cultura i Esport segons el model que figura com a annex II d'esta orde.  
La sol·licitud la firmarà qui exercisca la representació de l'entitat sol·licitant de la subvenció, i presentarà document que ho acredite, en cas de no constar en la Direcció General de l'Esport.  
3.2. La instància per a cada esdeveniment s'acompanyarà de la següent informació i documentació:  
a) Informe de l'esdeveniment segons model de l'annex III, que haurà d'incloure com a mínim: denominació de l'esdeveniment, tipus de competició, entitats participants i nombre de participants, comités (d'honor i organitzador), calendari, instal·lacions i material publicitari (en què s'incloga el logotip de la Generalitat o compromís exprés que s'inclourà).  
b) Pressupost d'ingressos i gastos segons annex IV, en què figurarà la relació de totes les ajudes i subvencions sol·licitades i/o concedides per qualsevol administració o ens públic o privat.  
c) Informe de la federació autonòmica corresponent, segons el model que figura com a annex V d'esta orde, en què s'expresse:  
- El seu reconeixement previ i conformitat amb la celebració, amb indicació, si és el cas, de si està confirmada o pendent la concessió d'organització de l'esdeveniment al sol·licitant.  
- Grau de participació, col·laboració o organització de la mateixa federació en la realització de l'esdeveniment.  
- Caràcter internacional o nacional de l'esdeveniment. Reconeixement oficial com a campionat d'Espanya, i en cas de campionat d'Europa o mundial amb el vistiplau de la federació espanyola.  
- Nivell tècnic i rang dels participants, i categories.  
d) Model de domiciliació bancària en què conste la titularitat del compte bancari on es vullga rebre la subvenció sol·licitada, segons el model inclòs com a annex VI d'esta convocatòria. No serà necessari si s'ha presentat en una altra convocatòria de la Direcció General de l'Esport; no obstant això, haurà d'indicar-se en quina i el número de compte.  
e) Documentació acreditativa de trobar-se al corrent de les seues obligacions tributàries i davant de la Seguretat Social, per mitjà de certificació vigent en el moment de finalització del termini de presentació de sol·licituds, de conformitat amb l'article 22 del Reial Decret 887/2006, pel qual s'aprova el Reglament de la Llei General de Subvencions.  
  
Per a formalitzar-ho el beneficiari podrà:  
- Autoritzar expressament la Direcció General de l'Esport per a demanar davant dels òrgans competents les dades expressives d'estar al corrent en el compliment de les obligacions tributàries (estatals i comunitat autònoma) i davant de la Seguretat Social, omplint l'apartat F de la sol·licitud.  
- En cas de no-autorització, el beneficiari haurà de presentar certificació del compliment, excepte quan ja s'hagen presentat, dins del mateix exercici econòmic, davant de la Direcció General de l'Esport, en compliment de la mateixa o semblant convocatòria de subvencions, sempre que s'indique expressament en quina convocatòria han sigut presentades, i que les certificacions estiguen vigents en eixe moment.  
  
De conformitat amb el que establixen l'article 47.7 del text refós de la Llei d'Hisenda Pública de la Generalitat i l'Orde de 30 de maig de 1996, de la Conselleria d'Economia i Hisenda, les entitats locals es troben exemptes d'acreditar, prèviament al cobrament de les subvencions atorgades per la Generalitat, que es troben al corrent de les seues obligacions tributàries i davant de la Seguretat Social.  
  
f) Declaració responsable de no estar incurs en les prohibicions per a obtindre la condició de beneficiari assenyalades en l'article 13 de la Llei 38/2003, de 17 de novembre, General de Subvencions. Esta declaració està inclosa en l'apartat E de la sol·licitud de subvenció.  
g) Declaració responsable del titular de l'entitat sol·licitant de complir amb les autoritzacions pertinents per a l'organització de l'esdeveniment i disposar de les assegurances de responsabilitat civil i d'assistència sanitària d'acord amb el que establix l'article 29 de la Llei 2/2011, de 22 de març, de la Generalitat, de l'Esport i l'Activitat Física de la Comunitat Valenciana. Esta declaració està inclosa en l'apartat E de la sol·licitud de subvenció.  
3.3. Tots els documents que s'aporten hauran de ser originals.  
3.4. A més de la informació i documentació assenyalada en el punt 3.2, el Servici d'Esport de Competició i Entitats Esportives, com a òrgan instructor, podrà, en qualsevol moment de la tramitació de l'expedient, demanar-ne qualsevol altra que considere necessària per al millor coneixement i comprensió de l'esdeveniment i valoració de la possible subvenció a concedir.  
3.5. Les sol·licituds es presentaran en el Registre General de la Conselleria d'Educació, Cultura i Esport; en les seccions territorials d'Esports d'Alacant, Castelló i València, o en qualsevol dels llocs a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En cas d'enviament per correu certificat, la presentació de la documentació a l'oficina de correus corresponent ha de fer-se en sobre obert, a fi que en la capçalera del primer full de la documentació presentada es facen constar clarament el nom de l'oficina, data i lloc de l'admissió.  
  
Quan la sol·licitud no es presente en cap dels registres dependents de la Direcció General de l'Esport, es recomana enviar-la per fax (núm. 064 504 545) a la Direcció General de l'Esport.  
Així mateix, es podrà fer la presentació telemàtica de les sol·licituds, i per a això s'accedirà al catàleg de servicis públics interactius de la Generalitat accessibles a través de https://www.tramita.gva.es i se seleccionarà el servici corresponent. Per a poder accedir a este sistema telemàtic, el sol·licitant haurà de disposar de la firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'Institut Valencià de Finances. En cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de representacions de caràcter voluntari davant de la Generalitat per a la realització de tràmits per via telemàtica. Si alguns dels documents a aportar junt amb la sol·licitud no poden ser presentats de manera telemàtica, se'n farà l'entrega per registre d'entrada en el termini més breu possible dins de l'establit en la base 3.6 d'esta convocatòria.  
  
3.6. El termini de presentació d'instàncies serà de 20 dies hàbils a comptar de l'endemà de la publicació d'esta orde en el Diari Oficial de la Comunitat Valenciana. L'incompliment d'este termini determinarà automàticament l'exclusió.  
  
Quarta. Tramitació per les seccions territorials d'Esports  
4.1. A causa de l'elevat nombre de sol·licituds i com a expressió del principi de desconcentració administrativa, les seccions territorials d'Esports gestionaran les seues corresponents sol·licituds.  
4.2. En compliment de l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si després de la recepció de la sol·licitud i la documentació adjunta s'observa que falten documents o dades essencials per a la resolució de l'expedient, la secció d'Esports corresponent els reclamarà al sol·licitant i li concedirà un termini de 10 dies perquè puga esmenar la falta o aportar els documents preceptius, amb la indicació que si no ho fa es considerarà que desistix de la seua petició. En este cas, la secció d'Esports remetrà l'expedient, fent constar esta incidència, a la Direcció General de l'Esport, que declararà l'esmentat desistiment prèvia resolució dictada a este efecte.  
  
4.3. En el termini de 45 dies a comptar de l'endemà de la finalització del termini de presentació de sol·licituds, les seccions d'Esports remetran a la Direcció General de l'Esport els expedients complets i degudament omplits i valorats tècnicament, a fi que se'n faça la tramitació corresponent.  
4.4. Així mateix, una vegada realitzat l'esdeveniment i presentada la documentació justificativa, la secció d'Esports corresponent acreditarà a la Direcció General de l'Esport el seu compliment i adequació als fins de la convocatòria i normativa vigent, per a la tramitació comptable.  
  
  
Quinta. Valoració de les sol·licituds i resolució del procediment  
5.1. Als efectes previstos en esta orde, es constituirà una comissió tècnica d'avaluació formada per cinc membres designats pel director general de l'Esport, encarregada de l'estudi i valoració de les sol·licituds presentades. Esta comissió estarà formada pel cap del Servici d'Esport de Competició i Entitats Esportives, que actuarà com a president; un tècnic de la Direcció General de l'Esport, que actuarà com a secretari, i tres representants de les seccions d'Esports de les direccions territorials d'Educació, Cultura i Esport.  
5.2. La comissió valorarà els projectes d'esdeveniments en funció de la seua rellevància i establirà una prelació entre les sol·licituds presentades per mitjà de la seua comparació, i adjudicarà només aquelles que hagen obtingut major valoració fins a l'esgotament del crèdit pressupostari consignat a este efecte segons els nivells establits en la base segona d'esta convocatòria i els criteris que s'indiquen a continuació:  
1) Naturalesa i nivell de l'esdeveniment, valorat fins a 60 %, en funció de la qualificació oficial:  
- La qualificació oficial, de caràcter extraordinari per a enguany, per la federació internacional o espanyola com a campionats oficials del món, d'Europa o d'Espanya, valorat fins a un 20 %.  
- Participació de seleccions nacionals o territorials, equips representatius de clubs o de caràcter individual, valorat fins a un 10 %.  
- Fase de la competició a què es referix l'esdeveniment, fase final, fase de classificació o prova puntuable, valorat fins a un 10 %.  
- Categoria esportiva o edat, d'acord amb les establides per a cada modalitat esportiva: sènior o immediata inferior, valorat fins a un 5 %.  
  
- Classificació de la modalitat esportiva, en funció de la seua afiliació internacional o el seu reconeixement pel Comité Olímpic Internacional, valorat fins a un 10 %.  
- Caràcter de l'esdeveniment: anual o extraordinari, valorat fins a un 5 %.  
2) Nombre d'esportistes participants de l'última edició finalitzada, o dels inscrits en esta en cas de ser la primera edició de l'esdeveniment, que es valorarà fins al 20 %.  
3) Volum del pressupost global i viabilitat econòmica: equilibri i ordenació del pressupost d'ingressos i gastos, aportació de patrocinadors i altres, etc., que es valorarà fins al 20 %.  
5.3. L'import total màxim fixat en la present convocatòria es distribuirà entre els beneficiaris atenent els criteris especificats en la base 5.2.  
  
S'establix com a límit màxim de subvenció el 30 % del pressupost d'ingressos i gastos presentat, o de la liquidació dels totals d'ingressos i gastos de l'any anterior, si es tracta d'un esdeveniment anual subvencionat l'any anterior; o fins al 50 % quan es tracte d'una federació esportiva, ampliable fins al 75 % quan la federació organitze esdeveniments que consten de successius circuits o fases coorganitzades al seu torn per clubs i entitats.  
5.4. No es concedirà cap subvenció en cas de no haver justificat correctament la subvenció de l'última convocatòria, en temps i forma.  
  
5.5. No es concedirà cap subvenció si no s'inclou en el material publicitari que es presenta per a l'esdeveniment la col·laboració de la Generalitat o el compromís.  
5.6. Una vegada formalitzats els actes d'instrucció corresponents, la comissió tècnica d'avaluació elevarà, a través de l'òrgan instructor, la proposta de concessió o denegació al director general de l'Esport, que resoldrà sobre l'ajuda i en determinarà la quantia.  
5.7. El director general de l'Esport resoldrà la concessió o denegació de les sol·licituds presentades en el termini màxim de sis mesos a comptar de la publicació de la convocatòria en el Diari Oficial de la Comunitat Valenciana. No obstant això, les sol·licituds sobre les quals no recaiga una resolució expressa en el termini de sis mesos des de la publicació de la convocatòria es consideraran denegades. La Direcció General de l'Esport notificarà als interessats la resolució de concessió o denegació de les sol·licituds presentades dins del mateix termini de sis mesos.  
5.8. La subvenció per a un esdeveniment només podrà tindre un únic beneficiari. En cas de duplicitat de sol·licitud per més d'una entitat per a un mateix esdeveniment, s'haurà d'establir a quin dels sol·licitants correspon la principal responsabilitat quant a l'organització d'este, a la vista de la documentació presentada i els informes, si és el cas, del sol·licitant i la federació esportiva corresponent.  
Els esdeveniments que al seu torn formen part d'un altre esdeveniment superior, com són les proves puntuables o classificatòries, no seran objecte de subvenció si l'esdeveniment superior és subvencionat, segons el que establix la base 2.6.  
Es podrà subcontractar l'organització de l'activitat en un percentatge no superior al 50 % dels gastos assumits pel beneficiari de la subvenció.  
En la liquidació de l'entitat beneficiària no es podran incloure gastos abonats a altres entitats que figuren com a organitzadores en la liquidació total de l'esdeveniment (factures entre organitzadors).  
  
Sexta. Obligacions dels beneficiaris  
6.1. Mantindre's en la situació que legitima la seua concessió i complir la finalitat de la subvenció concedida.  
6.2. Acreditar el compliment dels requisits i condicions que determinen la concessió o gaudi de l'ajuda.  
6.3. Sotmetre's a les actuacions de control financer que corresponen a la Intervenció General, en relació amb les subvencions i ajudes concedides.  
6.4. Comunicar a la Direcció General de l'Esport l'obtenció de subvencions, ajudes, ingressos o recursos per a la mateixa finalitat procedents d'altres administracions o ens públics o privats. Esta comunicació haurà d'efectuar-se tan prompte com es conega i, en tot cas, amb anterioritat a la justificació dels fons percebuts.  
6.5. Acreditar que es troba al corrent en el compliment de les seues obligacions tributàries i davant de la Seguretat Social, segons s'indica en la base 3.2.e.  
6.6. Disposar dels llibres comptables per a garantir l'adequat exercici de les facultats de comprovació i control.  
6.7. Conservar els documents justificatius de l'aplicació dels fons percebuts, inclosos els documents electrònics, mentres puguen ser objecte de les actuacions de comprovació i control.  
6.8. Fer constar expressament en tota informació o documentació pròpia de l'esdeveniment esportiu la col·laboració de la Generalitat.  
6.9. Col·locar, en les instal·lacions en lloc visible i durant la realització de l'esdeveniment, publicitat estàtica al·lusiva a la col·laboració de la Generalitat.  
6.10. Realitzar i organitzar els esdeveniments esportius per als quals siga concedida la subvenció, i totes les autoritzacions pertinents. Disposar de les assegurances exigibles i de l'assistència sanitària serà d'exclusiva responsabilitat de l'entitat. Així mateix, hauran de fer-se càrrec dels mitjans humans i materials que calguen per al seu compliment, inclús el de les obligacions fiscals i de la Seguretat Social que se'n deriven.  
6.11. Notificar a la Direcció General de l'Esport qualsevol proposta de canvi o modificació de l'organització de l'esdeveniment i dels pressupostos presentats, en el moment que es produïsca.  
6.12. Procedir al reintegrament dels fons percebuts en els supòsits previstos en la base deu.  
  
Sèptima. Modificació de la resolució de concessió  
7.1. L'import de la subvenció concedida no podrà ser en cap cas de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada, ni supere el 30 % de la liquidació total d'ingressos i gastos de l'aportació de l'entitat beneficiària, o si és el cas, el 50 % o el 75 % segons siga procedent en cas de federacions esportives, d'acord amb el punt 5.3.  
  
7.2. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.  
  
7.3. En cas que augmentara la dotació pressupostària d'esta línia, es distribuiria l'augment entre els sol·licitants, sense obrir nou termini de sol·licituds, en aplicació dels criteris establits en les presents bases.  
  
7.4. Podrà ser motiu de minoració de la subvenció no haver justificat la totalitat dels gastos.  
  
Octava. Procediment de pagament i terminis de justificació  
8.1. El lliurament de les subvencions es produirà a la finalització de l'esdeveniment esportiu, prèvia justificació documental dels gastos corresponents a la realització de l'activitat objecte de la subvenció concedida, en la forma prevista en la base novena d'esta orde.  
8.2. El termini de presentació de les justificacions requerides conclourà el 30 de setembre, excepte per als esdeveniments celebrats en els mesos de setembre i octubre que finalitzarà el 6 de novembre de 2015.  
  
8.3. Transcorregut el termini establit de justificació sense haver-se presentat, es requerirà al beneficiari que en el termini improrrogable de quinze dies siga presentada. La falta de presentació de la justificació en el termini establit en este apartat comportarà la pèrdua de la subvenció i la resta de responsabilitats establides en la Llei General de Subvencions. La presentació de la justificació en el termini addicional establit en este apartat no eximirà el beneficiari de les sancions que, d'acord amb la Llei General de Subvencions, corresponguen.  
  
  
Novena. Justificació de la subvenció  
9.1. Per a la percepció de la subvenció, les entitats beneficiàries hauran de presentar la documentació següent:  
a) Una memòria esportiva que arreplegue la informació de les activitats realitzades a l'empara de la subvenció, acompanyada del material de difusió de l'esdeveniment, cartells, tríptics, etc.  
b) Una memòria econòmica justificativa del cost de les activitats realitzades, que haurà de contindre:  
 Una relació classificada de tots els gastos de l'activitat assumits pel beneficiari, amb indicació del creditor i del document, el seu import i data d'emissió. S'indicarà quins d'estos gastos són finançats amb la subvenció concedida i la data de pagament.  
- Les factures justificatives dels gastos ressenyats en la relació esmentada, amb càrrec a la subvenció concedida, en original i còpia. Una vegada comprovades les factures, es tornaran els originals per a la seua custòdia.  
Excepcionalment, i només els esdeveniments celebrats el novembre i desembre de 2014, podran presentar factures corresponents als gastos ocasionats per l'organització i celebració de l'esdeveniment esportiu subvencionat emeses en l'exercici 2014.  
- Una liquidació total dels ingressos i gastos de l'esdeveniment que arreplegue els ingressos segons la seua procedència i els gastos per conceptes, segons el model que estarà disponible en les seccions territorials d'Esports. En els casos en què l'entitat beneficiària de la subvenció no siga l'única organitzadora de l'esdeveniment, la liquidació serà de tot l'esdeveniment, indicant els ingressos segons la procedència i l'entitat que els rep, i els gastos per conceptes i l'entitat que els assumix.  
Per als gastos de prestació de servicis per empreses de consultories o assistència tècnica que superen la quantitat de 18.000 euros, el beneficiari haurà d'acreditar haver sol·licitat com a mínim tres ofertes de diferents proveïdors. L'elecció es farà d'acord amb criteris d'eficiència i economia, i caldrà justificar expressament en una memòria l'elecció quan no recaiga en la proposta econòmica més avantatjosa (article 31.3 de la Llei 38/2003, General de Subvencions, modificat per la disposició final quinta de la Llei 14/2011, de la Ciència, la Tecnologia i la Innovació).  
9.2. Els justificants integrants de la relació classificada de gastos hauran de complir els requisits establits en el Reial Decret 1619/2012, de 30 de novembre, pel qual s'aprova el reglament pel qual es regulen les obligacions de facturació.  
9.3. Queden exclosos de la possibilitat de la seua justificació els gastos ocasionats per:  
- Adquisició d'immobilitzat.  
- Adquisició de béns destinats a la venda.  
- Tributs (excepte l'IVA no repercutit).  
- Aportacions a sistemes complementaris de pensions.  
- Multes i recàrrecs per pròrroga o constrenyiment imposat per qualsevol administració pública.  
- Els bitllets emesos i no utilitzats.  
- Gastos extres d'hotel o semblant.  
- Indemnitzacions per raó de servici que superen les quanties exceptuades de gravamen establides en la legislació vigent de l'IRPF. En cas de presentar-se, es computaran exclusivament per les dites quanties màximes.  
- Gastos sumptuaris.  
- Els arreplegats com a tals en la Llei 38/2003, de 17 de novembre, General de Subvencions.  
- Queden exclosos de la subvenció els gastos ocasionats per premis, cànon o drets d'organització i gastos d'homologació de l'esdeveniment.  
  
  
Deu. Reintegrament i/o revocació de les subvencions  
10.1. Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció o, si és el cas, la revocació de la subvenció, en els casos següents:  
a) Incompliment de l'obligació de justificació.  
b) Obtenció de la subvenció sense reunir les condicions requerides.  
c) Incompliment de la finalitat per a la qual va ser concedida la subvenció.  
d) Incompliment de les condicions imposades als beneficiaris amb motiu de la concessió de la subvenció.  
e) Igualment, en el supòsit previst en la base 7.1, quan la subvenció principal siga de la Conselleria d'Educació, Cultura i Esport serà procedent el reintegrament de l'excés obtingut sobre el 30, 50 o 75 %, segons el cas, de l'aportació de l'entitat beneficiària degudament justificada.  
  
f) Així com tots aquells casos que establix l'article 37, capítol I del títol II de la Llei 38/2003, de 17 de novembre, General de Subvencions.  
  
10.2. Els supòsits de reintegrament s'establixen sense perjuí dels casos en què siga procedent incoar un expedient sancionador d'acord amb el que establixen els articles 52 i següents de la Llei General de Subvencions.  
  
Onze. Legislació aplicable  
En tot el que no preveu esta orde, els beneficiaris se sotmetran al que establixen el text refós de la Llei d'Hisenda Pública de la Generalitat Valenciana i la Llei de Pressupostos de la Generalitat per a l'exercici de què es tracte, i al que regula la Llei 38/2003, General de Subvencions i el seu reglament, aprovat pel Decret 887/2006, de 21 de juliol.